khistorydata/jeongjo-sjw-relations huggingface dataset:
정조 9년
趙興鎭啓曰。訓鍊大將具善復。以補土堂上。永祐園補土處。今方出去矣。所佩命召。來請還納。何以爲之。敢稟。傳曰。仍佩進去。復命間。都提調兼察。都提調大將。俱在筵席。不必聽傳敎。該房知悉。
정조 9년
傳于李致中曰。補土堂上留待。
정조 9년
傳于李致中曰。都承旨與補土堂上入侍。
정조 9년
傳于李祖承曰。同副承旨。聞有實𧏮。許遞。前望單子入之。
정조 9년
傳于李致中曰。吏曹參議前望單子入之。
정조 9년
吏曹參議前望單子入之。徐鼎修落點。
정조 9년
李致中。以吏批言啓曰。洪忠左道京試官尹長烈呈狀內。昨春以來。眼病苦重。行步則未免摘埴。視物則難辨黑白。以此病狀。實無掌試之望云。身病旣如是。則不可强令往赴。改差。何如。傳曰。允。
정조 9년
有政。吏批。判書鄭尙淳疏批未下。參判沈豐之進。參議徐鼎修式暇。行都承旨李致中進。啓曰。判書鄭尙淳疏批未下。參議徐鼎修式暇。小臣獨政未安。何以爲之。敢稟。傳曰。仍爲之。
정조 9년
以兪漢敬爲修撰。韓永運爲兵曹佐郞。曺命峻爲禁府都事。鄭萬始爲洪忠左道京試官。故金䃴。贈吏判例兼贈職事。承傳。
정조 9년
兵批。判書趙時俊進。參判金尙集病。參議柳誼病。參知李夔入直進。同副承旨柳焵進。以金履信爲司禦。洪彦燮爲衛率。副司直李祖源。
정조 9년
傳于李致中曰。新除授承旨。牌招察任。
정조 9년
柳焵啓曰。執義李東郁。司諫安廷玹。獻納宋銓。正言安榮。持平柳畊。旣有只推之命。一體牌招。何如。傳曰。允。
정조 9년
吏曹口傳政事。檢閱單尹行任。
정조 9년
趙興鎭啓曰。檢閱尹行任。旣已還付。卽爲牌招入直。何如。傳曰。允。
정조 9년
原春監司狀啓。來八月令宗廟薦新及八月朔進上生松茸。節序差早。限內不得封進。惶恐待罪事。傳于柳焵曰。勿待罪事。回諭。
정조 9년
李致中。以吏曹言啓曰。兵曹佐郞柳甲基。軍資監奉事金麟淳。除拜後過限未肅拜。依例改差。何如。傳曰。允。金麟淳當初筮仕。出於逢舊甲。念忠臣之意。雖未知事故之如何。豈可過限不出肅。使之申飭。
정조 9년
李亨元。以司僕寺一二提調意啓曰。依傳敎。御製中心亭銘懸板。賜額中心亭懸板。傳敎懸板。奉揭于內寺。射亭中心亭記懸板。亦爲刊揭之意。敢啓。傳曰。知道。
정조 9년
柳焵。以訓鍊都監言啓曰。本局千摠任屹。時帶行首宣傳官。職務相妨。今姑改差。何如。傳曰。允。
정조 9년
柳焵。以刑曹言啓曰。頃因備邊司啓辭。長興庫紙物貢人處。圖出下帖。從中幻美之院吏李守完李繼聃廉世弘及貢人張德淳等照律。出使書吏金潤弼。發關捉來。査實照勘事。草記入啓。而批旨內。照律院吏貢人等。竝自本曹各別嚴杖放送。其中卷數最多一人。定配收贖事。命下矣。出使書吏金潤弼。自洪忠道。今始捉送。故嚴加査問。則渠之所犯。果爲二十六兩。一如張德淳招辭。依李繼聃等例。自臣曹嚴杖放送之意。敢啓。傳曰。知道。
정조 9년
李祖承。以漢城府言啓曰。涉疑疾方痛。向差與已差還入及各部出幕之類。列錄報來。故別單書入之意。敢啓。傳曰。知道。
정조 9년
乙巳七月二十七日辰時。上御誠正閣。都承旨與補土堂上入侍時。行都承旨李致中。訓鍊大將具善復。禮曹參判李文源。記事官金孝建承膺祚金鳳顯。以次進伏訖。上曰。司僕都提調以下。持懸板入侍。賤臣承命出。與司僕都提調徐命善。提調鄭民始。正曺允大。僉正趙長鎭。判官金基厚。堂上內乘吳毅常。堂下內乘李堯憲。右副承旨柳焵等。偕入進伏。命善曰。日氣不調。聖體。若何。上曰。一樣矣。命善曰。王大妃殿。連日進御湯劑。有問安之節乎。上曰。以暑症有靡寧之節矣。命善曰。使醫官議藥以進。何如。上曰。提調率醫官入侍。賤臣承命出。與提調徐有隣。醫官吳道炯追入進伏。上曰。王大妃殿問安。以暑症。數日欠和。故連進湯劑而湯劑則太涼。有加減之道否。道炯曰。進御湯劑。亦非涼劑。連用五貼後。進御他藥。似好矣。上曰。唯。上謂善復等曰。當此晩熱。往董役事。爲勞實多矣。善復等曰。大役幸得順成。則用是爲喜。臣等往役何勞之有乎。上曰。此予親山役事。雖不得已使卿勞役。心實不安。且役軍輩使役之節。須思歡悅之道。俾忘勞役之苦。予所深望矣。仍玉色悽然。嗚咽下敎曰。某年以後。初始大役。心焉抑塞。無以爲喩矣。上曰。雇價之外。當送米包。時時饋酒。人人給賞。無使一夫呼冤之弊。好矣。命書傳敎曰。本園補土之役。今將伊始。豈不欲躬董事切。而許多日離次經宿。百官軍兵之弊。在所當念。雖不得不替令諸臣監董。而自今至竣事之日。惟此憧憧一念。豈或頃刻暫弛。體予此意。着意監視之意。俄筵面諭監董諸堂矣。況訓將。前此陵役。效勞荗著。自是熟手段。諸堂亦當盡心擧行。而見今老炎猶甚。此最可憫。匠募使用之際。必須勿怠勿促。使渠輩亦知朝家本意。在於勞而不至傷損事。令監董堂上知悉。明日始役時。以此傳敎。曉諭都廳別看役牌將匠募等處。午晷甚永。宜念飢乏之苦。朔膳米三十石。令惠廳輸送役所。原糧饌外。以此膳米。分饋點心事。亦令監董堂上知悉。出擧條善復曰。永祐園役事。今爲分所。而都廳一人往來看檢。極涉苟艱。前府使田翊顯。都廳差下。同爲擧行。似好。惶恐敢達。上曰。依爲之。出擧條善復曰。都監火藥色從事官金師柱。今方有擧行之事。而瓜限已滿。限歲前仍任。以爲竣事之地似好。惶恐敢達。上曰。依爲之。出擧條命書傳敎曰。政官牌招開政。上曰。今番補土役事時牌將。旣命以墓所役事時效勞人。或其子孫。使之搜訪使役。而己丑壬辰年蜂峴鷪峯圓峯補土時使用別看役如有之。今番亦以別看役率去。率去人。依兩年例。卿出擧條。分付。可也。善復曰。今此補土役事時。巡將安廷輝。嘉善鄭道弘金夢臣。敎鍊官田雨浹。以別看役率去。都監敎鍊官金命淑張泳。策應監官李應燁。御營廳別軍官趙德祚。別武士王漢佐。策應監官玉器㒞。守禦廳敎鍊官趙時恭。摠戎廳敎鍊官卞世義。前領役牌將李聖集。前領役牌將金天耉子重淵。崔鎭崗子成郁。朴師德子敬淳。竝以看役牌將率去。觀象監相地官掌苑別提李命耉。方外地師司勇且聖元。御營廳哨官成夢龍。同爲率去。似好。惶恐敢達。上曰。依爲之。出擧條致中曰。同罪未敍人。隨卽提稟事。曾有定式矣。前應敎趙弘鎭。前修撰李鼎運。前正言李翼晉。旣以蒙敍。而前校理鄭致淳。前修撰李延伋。前司諫姜。俱是同罪之人。故敢此仰達矣。上曰。竝敍用。可也。出擧條命退。諸臣以次退出。
정조 9년
乙巳七月二十七日未時。上御重熙堂。軍士房承旨入侍時。右承旨趙興鎭。假注書李敬五。記事官金鳳顯李崑秀。以次進伏訖。上曰。王大妃殿進御。加減淸暑六和湯。停止。導痰君子湯。自今日一貼式煎入。出榻敎又命書榻敎曰。注書尹行任。口傳還付翰林。仍命退。承史以次退出。
정조 9년
乙巳七月二十七日申時。上御重熙堂。右副承旨入侍時。右副承旨李祖承。假注書李敬五。記注官承膺祚。記事官金鳳顯。以次進伏訖。上曰。提調入侍。賤臣承命出。與藥房提調趙時俊。偕入進伏。上曰。王大妃殿痰候。尙未快解。誠甚焦悶。醫官吳道炯。熟知症候。卿退與吳道炯徐命偉等。更爲詳審。議定湯劑以入。可也。時俊承命退出。上命司僕提調入侍。賤臣承命出。與司僕提調鄭民始進伏。上曰。何日入來乎。民始曰。昨纔入城矣。上曰。因何事而往乎。民始曰。求山之行矣。上曰。湍坡穡事。所見。何如。民始曰。秋成姑遠。雖未的知。而大體則不如昨年矣。上曰。司僕主簿李英秀韓弘裕李牧永。實仕日子。知入。賤臣承命書入。以司僕寺修補監董別單。命書傳敎曰。判官金基厚。三十年之間。祖孫相繼托名。事不偶然。陞敍。主簿李英秀。以監董實仕十六日。前已陞敍。今聞主簿韓弘裕。實仕四十五日云。一體陞敍。主簿李牧永。比英秀雖不滿一日。不過工役垂畢時監董。弓子一張賜給。下吏庫子等。令該曹米布題給。仍命退。諸臣以次退出。
정조 9년
行都承旨李致中坐。行左承旨李秉模坐。右承旨李亨元坐。左副承旨林錫喆未肅拜。右副承旨李祖承坐直。同副承旨柳焵坐直。注書金孝建仕一員未差。假注書李敬五仕直。事變假注書申驥顯仕。
정조 9년
李亨元啓曰。合辭方張之時。兩司無詣臺之員。事甚未安。除在外未署經外。大司憲洪檢。大司諫嚴思晩。竝卽牌招。何如。傳曰。允。
정조 9년
柳焵啓曰。備局有司堂上金華鎭徐有隣鄭民始趙時俊。稟事堂上趙㻐鄭昌聖。依下敎來待矣。傳曰。入侍。
정조 9년
傳于李祖承曰。備局有司堂上。稟事堂上入侍。
정조 9년
傳于柳焵曰。兩司非諫長一人獨賢之地。且今合啓權停之時乎。大司諫嚴思晩。許遞。
정조 9년
傳于柳焵曰。觀於前後辭疏。可知其癃病。況今行部在卽。曠務可憫。黃海監司洪秉纘。許遞。今日政差出。
정조 9년
有政。吏批。判書鄭尙淳疏批未下。參判沈豐之進。參議徐鼎修牌不進。行都承旨李致中進。啓曰。判書鄭尙淳疏批未下。參議徐鼎修牌不進。小臣獨政未安。何以爲之。敢稟。傳曰。仍爲之。又啓曰。臺諫多窠。今當差出。而擬望之人乏少。外任竝擬。何如。傳曰。允。
정조 9년
以林錫喆爲承旨。尹長烈爲執義。洪宗藎爲司諫。朴基正爲持平。曺允大爲獻納。崔烜爲正言。鄭致淳爲副校理。韓興裕爲監察。嚴思晩爲黃海監司。曺遠振爲大司諫。尹長烈爲副修撰。李身晦爲司僕正。朴柱遇爲典籍。保寧縣監單洪檢。
정조 9년
兵批。判書趙時俊病。參判金尙集入直進。參議柳誼病。參知李夔病。同副承旨柳焵進。副司直李敬養趙興鎭李喆模。
정조 9년
傳于柳焵曰。坐直承旨入侍。
정조 9년
兵曹口傳政事。以趙圭鎭爲禁軍別將。
정조 9년
李秉模。以永祐園補土所言啓曰。本園來龍沙汰處補土及安樂峴鋪石之役。今日辰時始役之意。敢啓。傳曰。知道。
정조 9년
李祖承。以兵曹言啓曰。延生門行閣十八間。今方撤毁修改矣。弘化門入直軍二十名除出。限畢役間。各別守直事。分付。何如。傳曰。允。
정조 9년
柳焵。以訓鍊都監言啓曰。延生門行閣十八間。今方撤毁。修改處。弘化門入直軍二十名除出。限畢役間。各別守直事。自兵曹草記矣。行閣旣巳撤毁之後。不可以前日把守。仍爲守直。領率將校。亦不可盡出夜巡。依兵曹草記。弘化門軍。竝與前把守軍滿二十名除出。限畢役間。各別守直。本局將校一人。亦爲領率。晝夜嚴飭之意。敢啓。傳曰。知道。
정조 9년
李祖承。以宣惠廳言啓曰。依下敎。朔膳米三十石。輸送于永祐園補土所之意。敢啓。傳曰。知道。
정조 9년
乙巳七月二十八日辰時。上御重熙堂。軍士房承旨入侍時。左副承旨趙興鎭。假注書李敬五。記事官金鳳顯尹行任。以次進伏訖。上曰。提調入侍。賤臣承命出。與藥房提調趙時俊。偕入進伏。時俊進前曰。朝晝異候。聖體。若何。上曰。一樣矣。大妃殿進御湯劑。更爲商諒議入。好矣。時俊承命退出。命書傳敎曰。今日日氣淸朗。亦有涼意。役處事。誠可幸。昨筵已諭。雖不得躬詣董事。夙宵以此耿耿。況局內補土處。係是園上至近之地。切勿喧聒。此外諸處。亦皆分掌董飭。卿等一依筵敎。申飭牌將等。必勿鞭扑役軍。此意軍士房承旨。馳往役所。申諭監董堂上處。仍詣園上奉審。周視補土及鋪礴石處。待午飯分饋勞問後復命。各處分掌堂郞牌將等姓名。役軍名數。令監董所區別列錄。復命時以奏。又命書傳敎曰。左副承旨許遞。仍命退。承史以次退出。
정조 9년
乙巳七月二十八日巳時。上御誠正閣。備局有司堂上。稟事堂上入侍時。行工曹判書金華鎭。行戶曹判書趙㻐。漢城判尹鄭昌聖。行副司直徐有隣。知敦寧鄭民始。兵曹判書趙時俊。行左承旨李秉模。同副承旨柳焵。假注書李敬五。記事官金鳳顯尹行任。以次進伏訖。上命諸臣稟事。華鎭曰。此咸鏡監司李𡊠狀啓也。會寧開市。大國人牛馬料。每年爲千餘石。而本府所在會付耳麥。只是四石。茂山府所在常平廳耳麥六百石。賑恤廳耳麥四百石。合一千石移劃需用事。請令廟堂稟旨。分付矣。會寧耳麥。本自不敷。故每年移劃取用。便成前例。依狀請許施。何如。上曰。依爲之。出擧條㻐曰。內帑庫陳告人。頃於移送法司之時。有待本道査啓。令該曹懲治之命矣。取考本曹所在文簿。則前道臣。已以此事。有所査報。蓋其所謂漏落田土。皆是寧邊順川兩邑民田。而自本邑収稅。入於官需排朔云。前道臣査報。旣如是明白。則令該曹依前下敎擧行之意。分付。何如。上曰。依爲之。出擧條昌聖曰。宮園儀進上日子。以秋涼後擇入事。命下矣。以旬前擧行乎。旬後擧行乎。上曰。以秋享前一日擧行。好矣。昌聖曰。日前郞廳。旣以料布事。有所仰對。而工匠輩以爲。近例皆用三疋之規。至如雷淵集龍虎榜之役。亦以三疋上下。而獨於今番。兵曹援據古例。比前減給之故。渠輩稱冤。不卽受出。其中鄕刻手之客地資食。惟恃料布。而因此號訴。所見甚憫。兵曹之釐正謬例。事固當然。遠來赴役之類。又與京匠有異。略施闊狹之政。則恐無不可矣。時俊曰。本曹事例中工匠朔布。定以一疋者。乃是不易之典。而近來忽創謬規。加至三疋矣。今番監印都監。必欲仍襲。有此筵稟之擧。而後弊所關。不可每用謬規。依事例。以一疋上下。仍爲申明舊式。斷不可已矣。上曰。今番工役匠手勞苦。比常時倍蓰。且有外方刻手從厚例磨鍊事。分付兵曹。可也。出擧條有隣曰。延日昌原金海三邑鹽田事。道臣査啓。已爲啓下。而係是土地減稅。結數且不少。待大臣造朝。稟處。何如。上曰。草記稟處。可也。華鎭曰。鹽田旣是量付處。則減稅一款。似不可不使戶曹知之矣。上曰。戶判之意。何如。㻐曰。旣納鹽稅。又納土稅。驟聞則果似疊稅。而外邑此等之事。非止一二。雖以船稅言之。尺量船隻之大少。而旣收其稅。又於浦港捉魚之所。徵捧漁稅。則是亦疊稅。至於廛稅店稅。亦多有如此者。今此鹽稅之地。係是量內帳付之處。而土稅又是惟正之供。固不可減給。況鹽盆之設。逐利擇地。頻頻遷移。因此而減其土稅。尤不容輕議。此路一開。則沿海列邑。亦不無繼起紛紜之弊矣。上曰。出擧條。使之査問列邑。與原狀啓從後稟處。可也。出擧條時俊曰。今此討逆慶科初試。來十月十六日設行事。自禮曹推擇。啓下矣。在前討逆慶科庭試初試。或取三四百人。或取五六百人。今番則取幾人乎。敢此仰達。上曰。三百人試取。可也。出擧條時俊曰。討逆慶科初試。定以來十月十六日。殿試定以同月二十一日。初試殿試之間。不過爲五日。殿試設行之期。似爲促迫矣。上曰。以一兩日後。更爲推擇。可也。出擧條上曰。更無回啓事乎。華鎭曰。其餘當往復大臣後。可以回啓矣。上命備堂先退。敎曰。出牌臺諫。皆入來乎。焵曰。只有大司諫一人承牌矣。上曰。至於謄傳故紙。無端闕啓。今日廷臣。若思昨年今日。豈敢如是。此非爲記念日子而然。臺閣事。誠極寒心。此專由於憲長違牌之致。銓曹於此等處。似不可無罰矣。仍命退。承史以次退出。
정조 9년
乙巳七月二十八日未時。上御春塘臺。左承旨與兵曹判書入侍時。兵曹判書趙時俊。行左承旨李秉模。假注書李敬五。記事官金鳳顯尹行任。以次進伏訖。上曰。惠慶宮進服蔘橘茶。香薷君子湯停止。香砂君子湯五貼。劑入。出榻敎命禁軍別將李得濟拿入。問曰。汝罪汝自知之。今日親問者。蓋欲問放火焚舍之情節也。曾知汝爲人傾邪。而不料犯此罔赦之科。昨旣成券。今忽放火。前後所爲。情跡判異。其心所在。明若觀火。汝雖欲發明。得乎。不施一棍。如是平問。意亦有在。從實直告。得濟供曰。嚴敎之下。惶懍震越。罔知所達。而放火一節。臣實不知矣。問曰。朝家旣已洞燭汝奸狀。如是發問。則汝焉敢抵賴乎。內司文簿中。多少辭意。今若逐條査問。則汝將何爲。非不知施棍嚴問。而殆近怒蠅拔劍。雖欲仍置不問。而無異因噎廢食。將使國法。不得究竟。則汝罪又不知至於何境矣。汝之心腸。縱云妖邪。職是亞將。豈不知國體之至重乎。伊夜放火。決非汝獨行之事。家內或洞中。必有參涉之人。毋敢隱諱。從實直告。供曰。嚴問之下。臣安敢一毫欺隱。伊夜放火。臣實故放。臣罪至此。萬死無惜矣。問曰。汝旣故放。則雖云暮夜。汝家之人。萬無不知之理。汝果身自抱薪乎。抑有所使之人乎。亦必有參見之人。竝須一一直告。供曰。屢次平問之下。臣豈敢隱諱乎。時夜將半。使兒奴積薪於房中而焚之。臣之老父。亦在家知狀矣。上命書傳敎曰。向因陣上擅發入直禁旅事。以從當處分下敎者。待渠家舍畢改造也。朝家於年來收用李得濟。槪念渠家戚聯達城故耳。其人之傾邪。非不知也。至於家舍事。誠一變怪。渠旣約價成券。又於傳敎詢問之後。至以下敎之下。爲奴爲僕於該宮房。固所甘心等說。丁寧附奏於內司文簿。及其文簿判下過一宵之後。渠乃放火焚舍。此其心果安在哉。誠不欲索言。國體所在。亦不容因仍置之。帳殿親問。只欲問故放與否。渠始雖推諉於渠之老父。兒奴及家人等。末乃渠自故放。一一直招。無論本罪輕重。證父之人事。何可責之以欺君乎。旣聞故放二字。則然猶歇勘。殆近因噎廢食。禁軍別將李得濟定配。拿入而不加一棍。査實而不問源委。發配後亦當以親年八十。勢將宥還。是可謂包荒而然乎。令兵判曉諭諸武士。須各領會處分之本意。又敎曰。不施一棍。不問源委。又從末勘。止於定配。外面看之。於汝皆是恩造。而以汝死罪。如是處分。前古所無。傳敎中是可謂包荒而然乎之意。汝果知之乎。供曰。傳敎內辭意。雖未敢到底知之。而以臣萬死之罪。得蒙再造之恩。處分又止於薄勘。惶隕感泣。不知所達矣。上曰。聞其所供。則傳敎之意。茫然不知。於渠何足更問。命拿出。仍還內。諸臣以次退出。
정조 9년
行都承旨李致中坐。左承旨未差。右承旨未差。左副承旨未差。右副承旨李祖承坐。同副承旨柳焵坐直。注書金孝建仕一員未差。假注書李敬五仕直。事變假注書申驥顯仕。
정조 9년
傳于李致中曰。戶房承旨入侍。
정조 9년
柳焵。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
柳焵啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于柳焵曰。左承旨左副承旨許遞。前望單子入之。
정조 9년
傳于柳焵曰。永禧殿雨漏處。戶判明日奉審以來。
정조 9년
傳于柳焵曰。保寧縣監洪檢。他道守令中口。傳相換。
정조 9년
吏曹口傳政事。保寧縣監洪檢。旌義縣監李甲龍相換。
정조 9년
傳于柳焵曰。都承旨爲禮房。
정조 9년
傳于柳焵曰。明日都承旨馳詣永禧殿。奉審以來。
정조 9년
傳于柳焵曰。戶曹擧行。極爲屑越。判堂方在役所。郞官可以替囚。當該郞廳拿處。捧入承旨遞差。
정조 9년
傳于柳焵曰。本事事體。何等莫重。而推諉於禮堂。揆以道理。已極未安。況身居八座之列。甘爲此沒實之言。貽羞朝廷。大矣。令政院召問本殿殿監。無論大臣禮堂戶堂承旨史官。因特敎進去。則元無眼同之例云。然則草記中問于本殿云云。是瞞告也。旣聞之後。豈可只治郞官。行戶曹判書趙㻐。下義禁府推考。夜深前。捧供以入。
정조 9년
以全羅監司上番禁衛軍調點。以附近營將代行。令廟堂稟旨事。狀啓。傳于柳焵曰。依狀請施行事。回諭。
정조 9년
李致中。以弘文館言啓曰。新除授修撰兪漢敬。卽爲牌招察任。何如。傳曰。允。
정조 9년
柳焵。以義禁府言啓曰。時囚罪人李得濟定配事承。傳啓下矣。李得濟咸鏡道洪原縣定配。而以承傳內辭意。具罪目依例發遣府書吏。押送配所。何如。傳曰。允。
정조 9년
持平朴基正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。快鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。新除授掌令李師曾。時在洪忠道海美地。掌令盧廷良。時在全羅道南原地。請竝斯速乘馹上來事。下諭。答曰。不允。第九件事。亟停勿煩。下諭事。依啓。
정조 9년
乙巳七月二十九日辰時。上御重熙堂。戶房承旨入侍時。右副承旨李祖承。記事官金孝建李崑秀尹行任。以次進伏訖。上曰。昨日筵說。已盡修正否。賤臣對曰。未及正書矣。上曰。今日坐直。誰也。祖承曰。臣與同副承旨也。命祖承讀兵曹戶曹草記。命退。承史以次退出。
정조 9년
行都承旨李致中坐。行左承旨鄭宇淳未肅拜。右承旨安聖彬坐。左副承旨李祖承坐直。右副承旨柳焵坐。同副承旨閔台爀坐直。注書金孝建仕一員未差。假注書李敬五仕直。事變假注書申驥顯仕。
정조 9년
李致中啓曰。新除授左承旨鄭宇淳。右承旨安聖彬。同副承旨閔台爀。竝卽牌招察任。何如。傳曰。允。
정조 9년
李致中啓曰。以來初一日。輪對。取稟。傳曰。爲之。
정조 9년
傳于閔台爀曰。今番補土所。不設都監。則堂郞糧饌。似不磨鍊。而外方支供。亦勿等待。其在重其事之道。豈可無別般優施之擧。況有己丑鷪峰役所可據之事。監董堂上二員糧饌。令該廳依例題給。其中堂上一員。係是往來看檢之人。只以每日一時糧饌上下事。一體分付。事關本園工役。何論有例無例。此意令該廳知悉。
정조 9년
以監董郞廳戶曹正郞洪元燮。繕工監監役尹應烈拿處傳旨。傳于李祖承曰。今番姑爲分揀。
정조 9년
傳于李祖承曰。違牌承旨許遞。前望單子入之。
정조 9년
承旨前望單子入之。鄭宇淳安聖彬閔台爀落點。
정조 9년
以保寧縣監洪檢相換單子。傳于安聖彬曰。外遷與特敎外補。有異。出自憲長。爲水使屬官。不但如何。名以外遷。程途太近。銓官事。誠嘅然。今於特敎換差之後。以耽羅地方擬入。又甚太遠。擧措節節乖當。吏曹參判沈豐之爲先從重推考。此望筒。勿施。
정조 9년
吏曹口傳政事。保寧縣監洪檢。利城縣監孫錫周相換。
정조 9년
傳于李致中曰。同副承旨馳詣受香所。奉審摘奸以來。
정조 9년
以惠慶宮掌務內官手本內。墻垣頹毁處所遮雜物。磨鍊上下事。傳于李祖承曰。今番修改時。一體修改。待晴。戶判進詣。奉審後始役。
정조 9년
傳于閔台爀曰。文化縣令。口傳差出。
정조 9년
吏曹口傳政事。文化縣令李英澤。
정조 9년
李致中。以大典通編監印廳言啓曰。頃因戶典入啓草記批答。間有新式。待六典畢校。知委各司條件。更爲列錄草記。以爲憑處之地。可也事。命下矣。通編校正。今已告訖。增條中當爲知委諸各司者。抄出別單書入。待啓下分付六曹。使之次次知委於各其所屬衙門之地。何如。傳曰。允。
정조 9년
閔台爀。以弘文館言啓曰。新除授副校理鄭致淳。副修撰尹長烈。竝卽牌招察任。何如。傳曰。允。
정조 9년
李致中。以禮曹言啓曰。因兵曹判書趙時俊所啓。今此討逆慶科初試殿試之間。不過爲五日。殿試設行之期。似爲促迫矣。上曰。以一兩日後更爲推擇。可也事。啓下矣。殿試吉日。更令日官推擇。則來十月二十二日。二十三日。二十四日。俱有拘忌。二十五日國忌齋戒。二十六日國忌正日。二十七日拘忌。二十八日爲吉云。以此日退行。放榜則二十九日拘忌。三十日。來十一月初一日俱吉云。而殿試放榜之間太近。初二日拘忌。初三日午時爲吉云。亦以此日時退行。何如。傳曰。允。
정조 9년
鄭宇淳。以禮曹言啓曰。因兵曹判書趙時俊所啓。今此討逆慶科庭試武科初試。取三百人事。啓下矣。在前討逆慶科庭試文科初試。則乙亥除初試。丁酉取三百人矣。今番則取幾人乎。敢稟。傳曰。依丁酉年例。擧行。
정조 9년
李祖承。以兵曹言啓曰。卽接南所衛將吳載光牒報。則敦化門東邊水門左邊鐵箭藏鎖鐵折傷。弘文館西邊水門右邊舊鐵箭橫貫鐵折傷顚仆云。爲先令紫門監。依例堅實樹柵。急速修改。而敦化門水門把守軍。令該營東營入直軍。量宜除出。各別守直。又接西所衛將任希莘牒報。則曜金門南水閣東邊鐵箭環鐵折傷云。亦令紫門監。堅實樹柵。急速修改。而水閣地形。自外可以把守處。卽令訓鍊都監。量宜定送把守軍兵。限修改間。嚴加守直之意。分付。何如。傳曰。允。
정조 9년
李祖承。以兵曹言啓曰。敦化門東邊水門藏鎖鐵折傷。故樹柵把守等節。令該營該監。依例擧行之意。纔已草記矣。卽接南所衛將吳載光牒報內。今於水勢少退之後。更爲看審。則水門左右間鐵箭四隻。而三隻日前新備。右邊一隻。仍其舊製。俄因水勢甚急。舊隻橫貫鐵。又爲折破云。不可不趁卽改備。亦令該曹。嚴飭該監。卽爲擧行之意。分付。何如。傳曰。允。
정조 9년
李祖承。以兵曹言啓曰。敦化門東邊水門鐵箭四隻中三隻。日前新備。而其外一隻。仍舊置之。朝者之雨。又爲折破。至有修改之草記矣。三隻新備時。舊鐵箭一隻。笞蝕體弱。難以撑支之狀。想必看審。而不爲同時改備。一番經雨。輒至折傷。致此續續煩稟之境。不善監董之罪。在所難免。當該監董郞廳及該監官員等。竝拿問處之。何如。傳曰。允。
정조 9년
閔台爀。以兵曹言啓曰。卽接西所衛將任希莘牒報。則拱北門西邊外宮墻舊築三間許。因雨頹圮云。令紫門監。爲先以杻把子。堅實圍排。亦爲樹柵。急速修築。而把守軍兵。廣智營入直砲手十五名。依定式除出。限修築間。嚴加守直之意。分付。何如。傳曰。允。
정조 9년
李祖承。以兵曹言啓曰。忠翊衛將張成漢。身病猝重。無望供職。呈狀乞遞。輪番之任。不可久曠。改差。何如。傳曰。允。
정조 9년
李祖承。以訓鍊都監言啓曰。曜金門南水閣東邊鐵箭環鐵折傷。令紫門監堅實樹柵。急速修改。而水閣地形。自外可以把守。卽令訓鍊都監量宜定送。限修改間。竝爲嚴加守直事。自兵曹草記矣。此是自外把守。則不可以金虎門入直軍分送。依例以出番軍八名。別定將校率領。限修改間。晝夜守直。嚴加察飭之意。敢啓。傳曰。知道。
정조 9년
李祖承。以訓鍊都監言啓曰。因兵曹草記。拱北門西邊宮墻舊築三問許。因雨頹落處。以廣智營入直軍十五名除出。將校率領。限修築間。晝夜守直。嚴加察飭之意。敢啓。傳曰。知道。
정조 9년
李祖承。以御營廳言啓曰。本廳字內敦化門東邊水門鐵箭藏鎖鐵折傷處。東營入直軍量宜除出把守事。自兵曹草記矣。東營入直軍十名除出。將官率領。限改造間。晝夜輪回。嚴加守直之意。敢啓。傳曰。知道。
정조 9년
李祖承。以販恤廳言啓曰。病民給糧後。待月終草記事。筵稟定奪矣。各部字內及兩活人署出幕病民中。貧窮無依之類。各別精抄。粥米壯老每口四升式。弱每口二升式。一依昨年例磨練。七月內三巡分給。而初巡病民七十六口內。壯七十二口。弱四口。合米一石十四斗六升。再巡病民四十五口內。壯四十三口。弱二口。合米一石二斗六升。三巡病民三十五口內。壯三十三口。弱二口。合米十三斗六升。三巡合米四石八升分給。而病氣寢息。新穀漸登。給糧一款。自來朔撤罷之意。敢啓。傳曰。知道。
정조 9년
禁府照目。行戶曹判書趙㻐矣。傳旨內。本事事體。何等莫重。而推諉於禮堂。揆以道理。已極未安。況身居八座之列。甘爲此沒實之言。貽羞朝廷。大矣。令政院招問本殿殿監。無論大臣禮堂戶堂承旨史官。因特敎進去。則元無眼同之例云。然則草記中問于本殿云云。是瞞告也。旣聞之後。豈可只治郞官推考。罪從重論。杖一百收贖。徒三年定配。私罪。奉敎。觀此爰辭。推以事理。囚供。豈可謂之瞞告乎。殿監所對。前後判異而然。所照之律。不已礙眼。卿等難免費心之失。竝從重推考爲旀。旣知本事。時囚罪人趙㻐。特爲附過帶職。參酌放送。拿處是在該郞段置。一體放送爲良如敎。
정조 9년
乙巳七月三十日辰時。上御誠正閣。都承旨入侍時。行都承旨李致中。記事官金孝建金鳳顯李崑秀。以次進伏訖。上曰。奉審處。何如。致中曰。前日滲漏處。依前滲漏。南夾室後面。似有漏痕。而不爲大段矣。命書傳敎曰。雨勢今雖稍息。工役必多相妨。匠募如已解送。稍待快晴。始役事。卽爲分付補土監董堂上處。又命書傳敎曰。朝雨過多。果無傷稼之慮乎。列邑雨澤多寡。水沈與否。探問狀聞事。分付京畿監司。命退。承史以次退出。
정조 9년
乙巳七月三十日申時。上御重凞堂坐直承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。通宵冷雨穡事可悶。祖承曰。兩勢雖大。旋卽開薺。似無受傷之慮矣。上命役處待令戶曹郞廳來待閤外。賤臣承命出傳以洪元燮待令之意還奏。上曰。役事今至何境。能無曠日之慮否。問入。賤臣承命出問。還奏曰。以兩差遲。交泰門則己爲蓋瓦。延生門行閣。今方加椽。敎日內當告訖云矣。上曰。員役工匠軍人名數列錄以入事分付。仍命退。承史以次退出。
정조 9년
行都承旨李致中坐。左承旨李亨元坐。右承旨鄭東浚坐。左副承旨安聖彬坐直。右副承旨李祖承坐。同副承旨閔台爀坐直。注書金孝建仕一員未差。假注書李敬五仕直。事變假注書申驥顯仕。
정조 9년
傳于安聖彬曰。輪對官入侍。
정조 9년
李致中啓曰。右副承旨柳焵。今日不爲仕進。卽爲牌招。何如。傳曰。允。
정조 9년
李致中啓曰。明日殿座。承旨不可不備員。右副承旨曺遠振在外。合有變通之道。何以爲之。敢稟。傳曰。許遞。前望單子入之。待下批。牌招察任。
정조 9년
傳于李致中曰。違牌承旨踏下代。前望單子入之。待下批牌招察任。
정조 9년
承旨前望單子入之。鄭東浚李亨元落點。
정조 9년
傳于鄭東浚曰。禮房承旨入侍。
정조 9년
傳于安聖彬曰。禮曹判書入侍。
정조 9년
鄭東浚啓曰。抄啓文臣親試。以初二日爲之事。命下矣。處所。以何處爲之乎。敢稟。傳曰。春塘臺爲之。
정조 9년
傳于閔台爀曰。大司成前望單子入之。
정조 9년
傳于閔台爀曰。吏曹參議前望單子入之。
정조 9년
傳于閔台爀曰。大司成。先進去。後肅拜。
정조 9년
傳于閔台爀曰。明日圓點儒生入場時。北營入直軍三十名。除標信。將官率領。集春門把守。待畢試。除標信。還入直。此後圓點及節製。依此爲之事。定式施行。兵曹節目中添入。
정조 9년
鄭東浚啓曰。今此試官望中。時無職名人。令該曹口傳付軍職。何如。傳曰。允。
정조 9년
傳于鄭東浚曰。明日抄啓文臣親試試官。不可不備員。罷散人員敍用。仍令該曹口傳付軍職。
정조 9년
兵曹口傳政事。副司直朴祐源徐鼎修。副司果李延伋尹翊東。
정조 9년
閔台爀啓曰。洪忠監司李得臣。向以假都事替封狀啓事請推。而原狀本則還下送。使之改修整矣。卽見到院啓本。則終不改修。一向以假都事替行。事體所在。誠極未安。從重推考。原狀啓。旣不緊急。更爲下送。使卽改修整封啓。何如。傳曰。允。後勿如是之意。書目嚴飭題送。假都事又或替當封啓。該都事拿處。可也。
정조 9년
閔台爀。以訓鍊都監言啓曰。今八月初二日。春塘臺殿座時。依兵曹節目。弘化門軍七十名。廣智營軍二十五名。竝待標信除出。把摠李鼎勳。哨官金禹鼎李忠佐率領。設布帳外排立。雜人一切嚴禁。事畢後。還爲入直之意。敢啓。傳曰。知道。
정조 9년
閔台爀。以御營廳言啓曰。今八月初二日。春塘臺親臨秋到記儒生殿講製述時。依兵曹節目。集春營入直軍五十名內。營直十名除。實四十名。領軍千摠李慶麟。把摠尹彦喆。該入直哨官金光潤率領。設布帳外。排立事畢後。還入直所。而竝待標信擧行。還入直間。哨官河景世。代直之意。敢啓。傳曰。知道。
정조 9년
閔台爀。以漢城府言啓曰。涉疑疾。新舊病人出幕之類。因傳敎。別單書入矣。秋成以後。癘氣寢息。南部北部。只有舊病向差人十五名。而其他各部及兩署。以無乎報來。別單書入。今姑停止之意。敢啓。傳曰。知道。
정조 9년
持平朴基正啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨故。徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始事於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。瑩中之附麗凶逆。擧世共知。而乙未冬。相臣一疏。實關宗社大計。則伊時禍機。迫在呼吸而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。噫。國榮之罪。可勝誅哉。聖上之倚毗何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九卽一貸頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節。絡脈咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲回中路。交通書札。求覓衣服。甚至於咆喝邑吏雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。快正典形。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當懍然驚心。深惡痛絶之不暇。而噫。彼魯春。抑何心腸。投疏附麗。極意營護。營護之不足。至於奬詡又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然。此豈一魯春所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出共公之論。而未蒙允從。群情愈菀。不意向者保放之命。遽出於特軫瘐斃之意。繼以有促令發配之音。噫嘻。此何事也。此何擧也。負犯何等至重。關係何等不輕。而未及窮覈。遽爾酌處。揆以邦憲。寧有是哉。請亟寢李魯春島配之命。仍令王府。還囚南間。設鞫嚴問。期於得情。尹得孚之右袒凶逆。背馳國是。其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊。爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此此而置之。義理晦塞。禍源未杜。難言之慮。不知至於何境。請尹得孚。嚴鞫得情。噫嘻。痛矣。昨秋凶逆。卽是開闢以後所未有所未聞之變。而今春劇賊又出於一室之內。凡爲此賊之近族者。孰不欲沬血誅討。不與同國乎。況抄選之職。責任何如。而彼金斗默之名。尙在於旌招之列。前後迭發之論。可見公議所在。而因循歲月。迄未蒙允。同朝之憤。士林之恥。已不勝萬萬抑鬱。而到今事面。與前尤異。斗默之於恭賊。卽係同堂之親。僅免緣坐之律。何可以劇逆之堂從。容置於儒者之淸選。使隄防益壞。輿憤愈激乎。請金斗默抄選之望。亟施刊改之典。答曰。不允。第九件事。亟停勿煩。
정조 9년
乙巳八月初一日辰時。上御誠正閣。輪對官入侍時。左副承旨李祖承。記事官金孝建金鳳顯尹行任。兵曹佐郞李東植。刑曹佐郞鄭大容。工曹佐郞朴吉源。漢城庶尹李天穆。都摠都事鄭達新。以次進伏訖。上各詢職姓名及所懷遺在。東植以次進對。上謂大容曰。刑曹審理錄文案。已爲作冊乎。大容曰。本判付入來政院故。未及爲之矣。上曰。往復推去。從速爲之。可也。仍命祖承曰。使院吏。覓送審理文案於秋曹。可也。上曰。昨今日朝食堂到記數爻。招問成均館書吏。承旨前望入之事。分付吏曹。仍命退。諸臣以次退出。
정조 9년
乙巳八月初一日午時。上御重熙堂。右承旨入侍時。右承旨李祖承。假注書李敬五。記事官李崑秀尹行任。以次進伏訖。上命書傳敎曰。同副承旨馳詣泮宮。夕食堂到記收取以來。又命書傳敎曰。秋到記明日爲之。又命書榻敎曰。明日秋到記處所。以春塘臺爲之。又命書榻敎曰。抄啓文臣親試。以初二日爲之。又命書榻敎曰。新除授承旨牌招察任。上曰。明日殿座前。儒生許入于集春門事。分付。仍命退。承史以次退出。
정조 9년
乙巳八月初一日申時。上御誠正閣。左承旨入侍時。左承旨李亨元。假注書李敬五。記事官金鳳顯李崑秀。以次進伏訖。上曰。禮曹判書入侍。出榻敎賤臣承命出。與禮曹判書金履素偕入進伏。上曰。永禧殿雨漏處修改日字。何間爲吉云乎。履素曰。旬前則初九日。旬後則十五六日俱吉云矣。上曰。稍待快霽。秋奉審時。更議始役。似好矣。命禮判先退。命書傳敎曰。到記收取。旣命前期下敎。儒生必多來會。如有拘於額數。自外退去者。今番則特爲許付事。分付。以洪忠道假都事狀啓。八月令紅杮。限內未得封進。監司李得臣。惶恐待罪事。命書傳敎曰。狀啓之每每替封。是爲緩忽。貢果未及爛熟非卿之故。則何爲而有此待罪之擧乎。以卿待罪都事狀啓。無例之據。卿之處義。汔可休矣。此狀啓還下送。使之親封上送事下諭于監司處。仍命退。承史以次退出。
정조 9년
乙巳八月初一日酉時。上御重熙堂。禮房承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。明日到記。勿拘額數事。俄已下敎。同副承旨留待泮中。限日暮收取以來事。分付。仍命退。承史以次退出。
정조 9년
行都承旨李致中坐。左承旨李亨元坐直。右承旨鄭東浚坐。左副承旨安聖彬坐。右副承旨李祖承坐直。同副承旨閔台爀坐。注書金孝建仕一員未差。假注書李敬五仕直。事變假注書申驥顯仕。
정조 9년
傳于李亨元曰。科次入侍。
정조 9년
傳于李祖承曰。觀此海伯狀本。三昨之雨。未免過多。人家亦有漂溺云。各別接濟。亦令會付穀。參量題給。俾卽奠居。恤典亦爲着實題給。雨後農形。詳細狀聞事。回諭。
정조 9년
李亨元。以都摠府言啓曰。今日入直內三廳武兼禁軍及軍兵等。當爲中日習射。而親臨秋到記儒生殿講相値。不得爲之之意。敢啓。傳曰。知道。
정조 9년
傳于李祖承曰。入格儒生明日來待。
정조 9년
李亨元。以訓鍊都監言啓曰。依傳敎。明日圓點儒生入場時。北營入直軍三十名。除標信除出。千摠趙㠎。把摠尹壽民率領。集春門把守。而待畢試。還爲入直之意。敢啓。傳曰。知道。
정조 9년
黃海監司嚴思晩疏曰。伏以。臣姿本鈍魯。性又拙訥。語其所學。則不過章句之末。論其才具。則亦非適用之器。名玷從班。已多年所。而俛首伈伈。隨逐隊行。曾無微勩寸勞之可記者。蓋其空空碌碌之實狀。卽聖明之所俯燭。同朝之所共知也。徒荷我殿下天地之洪造。憫臣愚陋而庇覆之。憐臣疏賤而剪拂之。譬若暖律呴噓。微卉同被其蘇潤。大鞴鎔鑄。碎鐵亦得以陶成。前後揚歷。固已踰分。而近年以來。雨露洪私。偏及賤品。十載臺署。潦倒奔奏乃分之宜。而唯殿下。曲垂記念。擢寘銀臺之邇列。三年海防。牧禦賙賑。一無可稱。而唯殿下特賞罔功。超授金貂之峻秩。臣身之自頂至踵。一毛一髮。非臣之有。皆殿下之賜也。從古人臣。無他技能而得此眷遇於君父者。豈有如臣之比乎。深恩厚澤。浹髓淪肌。闔門聚首。自不覺感淚之霑襟。犬馬微誠。雖欲報飼秣之德。樗櫟朽材。不足中繩尺之用。自慙稱塞之無階。徒切滿盈之私懼而已。乃者諫長新除。已是臣萬萬不稱之職。屢犯違傲。惟大何是竢。而聖度天大。威罰不加。召牌連降。兢惶冞深。不得不黽俛冒出。蓋欲一伸叩謝之忱。粗效沐浴之義。而適因院僚之不備。生毛故紙。亦不得一傳。夜歸私次。竊不勝中情之抑鬱。繞壁而徊徨。千萬夢外。海藩除命。忽下於此際。臣惝怳震懍。五情失守。歷數日而靡定。不知聖明。有何所取於臣。而誤恩之偏加。一至於此。嗚呼。方岳是何等重寄。旬宣又何等丕責耶。彈壓州郡。黜涉守宰。亶係道臣之能否。其所掄簡。固宜自別。況此海西一路。界接關河。地兼峽海。民俗獷悍而難馴。土田磽确而易歉。苟非威望素著。才猷俱備者。則其不可輕授。而濫叨也明矣。顧今朝廷之上。俊彦林立。時議之所推與。剡牘之所薦引。不患無人。則今乃以如臣之萬不近似者。不少難愼。遽畀雄藩。有若非臣莫可者然。此何擧措也。銓部之擧擬。不審已無可言。而以殿下爲官擇人之盛念。獨於賤臣。隆簡謬加。大損則哲之明。豈不可惜乎。古人云。官至刺史。亦榮矣。臣若不顧廉義之如何。建牙擁節。揚揚冒赴。則在臣。身榮則榮矣。其於玷名器。駭物情何哉。且臣私心。竊有所隱痛而深惕者。臣之先臣。偏受我先大王知遇之恩。曾按是藩。及其滿瓜遞歸之後。被人媢嫉。橫加誣衊。至今追思。尙切悲憤。況臣之器宇才識。萬不及先臣。而乃於今日。濫叨是任。若不能遵守舊規。報答隆寄。則其爲辱聖簡而忝先故。尤當如何。左右思惟。萬無堪承之望。辜恩之罪。自知難逭。而忘廉之譏。亦豈可忽。玆敢略入文字。仰瀆宸嚴。凡此縷縷陳籲。亶出滿腔血懇。豈敢爲一毫飾讓。以欺天聽哉。伏乞聖慈。俯垂矜諒。函遞臣所叨藩任。仍命選部。擇授可堪之人。以重公器。以安私分。不勝幸甚。臣無任云云。答曰。省疏具悉。卿其勿辭。速往欽哉。
정조 9년
乙巳八月初二日卯時。上御春塘臺。秋到記儒生講製。抄啓文臣親試入侍時。行都承旨李致中。左承旨李亨元。右承旨鄭東浚。左副承旨安聖彬。右副承旨李祖承。同副承旨閔台爀。記事官金孝建。假注書李敬五。事變假注書申驥顯。記注官承膺祚。記事官金鳳顯。以次侍立。上具翼善冠衮龍袍。乘輿出貳極門。詣春塘臺。左通禮跪啓請降輿。上降輿陞御座。承史先行拜禮訖。抄啓試官奎章閣提學吳載純。原任直提學鄭民始朴祐源。檢校直閣李秉模。原任直閣金宇鎭徐鼎修。率抄啓文臣。殿講考官判中樞府事徐命善。禮曹判書金履素。行副司直申大升朴天衡李祖源洪仁浩。應敎李敬一。率應講儒生。製述讀券官領敦寧府事鄭存謙。行副司直徐有隣。行大司成沈豐之。行副司直徐龍輔李集斗。刑曹參議洪文泳。校理李鼎運等。入就拜位。行四拜禮訖。以次進伏。存謙命善進前曰。朝晝異候。勞動之餘。聖體。若何。上曰。一樣矣。左相之病。近復何如云耶。命善曰。近漸差可云矣。上曰。時任有故。久未行賓對。廟謨之曠滯可悶。目今無故者。只領敦寧一人矣。命善曰。然矣。上曰。近日東風。得無痒稼之慮否。命善曰。不至多日。姑無爲害之慮云矣。上曰。今日欲設食堂。卿等與諸試官。抄啓文臣承史侍衛。同參好矣。仍命大司成。率諸生登臺上成班。豐之承命出。率諸生成班訖。進前曰。齋任中李勉氷林豐鎭李興慶三人。皆不入參。事體所在。恐不可仍置。依例施罰。何如。上曰。前例。何如。豐之曰。限三年停擧矣。上曰。依此爲之。成班儒生中。東齋掌議。斯速差出。使之參班。可也。豐之承命出。以朴宗雨差定之意。仰達。上曰。誰也。命善曰。故判書朴泰恒之孫矣。仍命食堂訖。命懸題。命書榻敎曰。試所承旨。推考。又敎曰。上齋生中。如有別試講者。使之從自願應講。音釋除之。可也。豐之承命出問還奏曰。上齋生則無願應講學。齋任中六人自願矣。仍命進講。諸生以次進講。幼學張相吾通。白光彦金鳳擧尹德年趙夢景鄭弘善鄭簡許鍷崔致祜略。金珍亨朴思默康安重默任命哲李宗洛李德淵劉潤興鄭浣丁在孝金洛淳粗。以次出榜訖。上乘輿以出。命兵曹參議柳誼進前敎曰。申飭場中。一如殿座時。限畢場。毋得雜撓。可也。至光德門。命戶曹郞廳入侍。戶曹正郞具膺。承命進前。敎曰。此門月廊。古有墻壁。今則頹圮。每於設場時。未免設布帳之弊。仍舊修葺。俾無此弊。可也。膺。承命退。仍由貳極門還內。諸臣以次退出。
정조 9년
乙巳八月初二日申時。上御誠正閣。科次入侍時。領敦寧府事鄭存謙。行副司直徐有隣。行大司成沈豐之。行副司直徐龍輔李集斗。刑曹參議洪文泳。副校理李鼎運。左承旨李亨元。假注書李敬五。記事官李崑秀尹行任。以次進伏訖。上命勿拘限後。盡數考試。諸試官進前分考。居首三下一進士金復仁。之次三下進士權熻。草三下進士金龍淳。生員尹光顔等。以次拆榜訖。上曰。丙申以後。殿講謄錄入之。又命戶曹郞廳入侍。賤臣承命出。與戶曹正郞洪元燮偕入進伏。上曰。光德門月廊修補事。俄已下敎於具膺。不須張大。仍舊葺之。俾無科時設布帳之弊也。命豐之。考出殿講謄錄。仍命退。諸臣以次退出。
정조 9년
乙巳八月初二日酉時。上御重熙堂。右副承旨入侍時。右副承旨李祖承。假注書李敬五。記事官李崑秀尹行任。以次進伏訖。上命書傳敎曰。秋到記殿講居首幼學張相吾。製述居首進士金復仁。直赴殿試。製述之次進士權熻。直赴會試。製述草三下次上。講略粗以下賞典。竝依例捧傳旨。上曰。抄啓文臣與儒生同製。而抄啓科作大勝。亦云神速矣。先呈。誰也。祖承曰。下番翰林。又爲先呈矣。仍命退。承史以次退出。
정조 9년
行都承旨李致中坐。左承旨李亨元坐直。右承旨鄭宇淳式暇左副承旨安聖彬坐。右副承旨李祖承坐。同副承旨閔台爀坐直。注書金孝建仕一員未差。假注書李敬五仕直。事變假注書申驥顯仕。
정조 9년
以副校理鄭致淳。副修撰尹長烈牌不進罷職傳旨。傳于李祖承曰。只推。
정조 9년
傳于閔台爀曰。未下直守令。當日辭朝。
정조 9년
傳于閔台爀曰。奉審承旨入侍。
정조 9년
傳于閔台爀曰。廣州府尹留待。
정조 9년
閔台爀啓曰。未下直守令當日辭朝事。命下矣。文化縣令李英澤。兩司俱未署經。而兩司多官。或在外或未差或未署經。憲府只有持平朴基正。諫院只有獻納曺允大一人。而亦以未肅拜。不得備員署經云。何以爲之。敢稟。傳曰。在外及未肅拜人許遞。前望單子入之。待明朝牌招署經。
정조 9년
臺諫前望單子入之。掌令姜垣柳河源。司諫李身晦。獻納鄭萬始。正言成種仁鄭致淳落點。
정조 9년
傳于鄭宇淳曰。當該臺諫。推考。
정조 9년
李致中。以禮曹言啓曰。西果自明日停封事。命下矣。依傳敎。自今日爲始。勿爲封進事。分付司圃署之意。敢啓。傳曰。知道。
정조 9년
李祖承。以兵曹言啓曰。試期漸近。諸道京試官。數日間。將次第陛辭云。至於北道南關試邑。程道差遠。不可不預先下去。而北評事沈樂洙。謂有身病。屢度呈狀。必欲遞解。如是之際。似不無窘迫不及之慮。嚴加申飭。使之一兩日內下送。何如。傳曰。允。
정조 9년
閔台爀。以賑恤廳言啓曰。典醫監洞居良人梁福得。今八月初二日。出往郊外之際。路邊得六朔遺棄男兒。本洞居金召史。欲爲乳養。而貧不自食。願爲受料。告于中部。自該部。同月初三日牒呈故。依節目給料。使之乳養之意。敢啓。傳曰。知道。
정조 9년
左副承旨安聖彬疏曰。伏以。再昨日到記儒生製述試官望。擬入時。取見吏曹官案。則李集斗不在罷散中故。循例排擬。至蒙天點矣。今於事過之後。始聞集斗。前已坐罷。姑未蒙敍云。莫重試望。不能照檢。至以罪罷之人。遽爾擬入。則其昏矇顚錯之罪。實無所逃。玆敢首實陳章。仰請譴何。伏乞聖明。俯賜鑑察。亟降威罰。以嚴公法。俾安私分。不勝幸甚。臣無任云云。
정조 9년
持平朴基正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。答曰。不允。第九件事。亟停勿煩。
정조 9년
乙巳八月初三日辰時。上御誠正閣。軍士房承旨入侍時。左承旨李亨元。記事官金孝建金鳳顯李崑秀。以次進伏訖。上曰。都承旨率入格儒生入侍。出榻敎行都承旨李致中。入格儒生金復仁張相吾姜大鎭李英圭尹光顔柳師模進伏。上命諸生進奏姓名。上問復仁曰。汝幾度入格乎。復仁曰。節製及泮試入格。合爲十餘次矣。命相吾。誦奏昨日所講周易大文訖。使之先出。上曰。監印郞廳入侍。賤臣承命出。與監印郞廳李家煥申大年進伏。上曰。續典增條添刪中。已爲釐正者趁進上前。頒布外方。以爲開刊之地。好矣。上曰。都承旨爲翰林乎。致中曰。曾經翰林矣。爲繡衣乎。致中曰。四爲御史矣。上曰。作宰幾處乎。致中曰。待罪三處矣。上曰。至今不得爲道伯。亦可怪矣。上曰。提調持湯劑入侍。時俊奉湯劑以入。上命進御。因命書榻敎曰。進御人蔘養胃湯。自今日一貼式煎入。時俊曰。晩熱猶甚。聖體。若何。上曰。一樣矣。時俊曰。王大妃殿進御湯劑。醫官以爲。以十貼爲限似好云。何以爲之乎。上曰。先用十貼後。問于醫官停止。好矣。仍命出。諸臣以次退出。
정조 9년
乙巳八月初三日未時。上御重熙堂。右副承旨入侍時。右副承旨李祖承。假注書李敬五。記事官李崑秀尹行任。以次進伏訖。上曰。永祐園役事。行將畢役。誠萬幸。予雖未躬詣董役。一心憧憧矣。祖承曰。初五日。似當畢役云。可謂不日成之矣。命讀公事訖。命退。諸臣以次退出。
정조 9년
乙巳八月初三日酉時。上御誠正閣。奉審承旨入侍時。左承旨李亨元。假注書李敬五。記事官金鳳顯尹行任。以次進伏訖。上曰。奉審役處。果何如。而何當畢役乎。亨元曰。臣承命馳往遍審役處。自園所。至入首處。幾爲數十步。左右深谷。幾至六七丈。此處工役最鉅。而補土平然。果善爲之。此外役處。亦皆完固。安樂峴鋪石。則峴東西。合爲九十餘步。峴底水激沙汰處。以碎石。鋪之。衣莎其上。今日內當告訖云矣。上曰。來龍亦皆隨處奉審。而役亦告畢乎。亨元曰。來龍役處。亦皆完備。懷陵舊路役處。長至卄餘步。廣爲十餘步。明日亦當畢役云矣。上命廣州府尹入侍。賤臣承命出。與廣州府尹權偕入進伏。上問職姓名。奏對訖。上曰。爾新自湖中來。年事。果何如。曰。早移者無欠。晩移者爲六分一。而立秋後。日氣連好故。晩移者。亦皆可食云矣。上曰。今番冷雨。無所害否。曰。似不至大段爲害矣。上曰。廣州邑事。久値空官。甚可悶。爾須下往。善爲之可矣。以右副承旨安聖彬上疏。命書傳敎曰。李集斗之未敍冒參。雖甚率易。安聖彬之不察混擬。尤爲疎忽。此上疏還給。當該承旨遞差。仍命退。諸臣以次退出。
정조 9년
行都承旨李致中坐。左承旨李亨元坐。右承旨李祖承坐直。左副承旨徐龍輔坐。右副承旨李祖源坐直。同副承旨閔台爀式暇注書金孝建仕一員未差。假注書李敬五仕直。事變假注書申驥顯仕。
정조 9년
李亨元啓曰。御營廳將官來言。令日本廳軍兵。日次私習云矣。敢啓。傳曰。知道。
정조 9년
承旨前望單子入之。徐龍輔李祖源落點。
정조 9년
李致中啓曰。事變假注書申驥顯。身病猝重。勢難察任。今姑改差。何如。傳曰。允。
정조 9년
李祖承。以弘文館言啓曰。副修撰尹長烈。旣有只推之命。卽爲牌招察任。何如。傳曰。允。
정조 9년
正言成種仁啓曰。臣姿性庸陋。言議拙訥。淸朝耳目之任。本不近似而不意薇垣除命。適下於玉署就直之際。合辭至重。義分是懼。他不暇顧。遽呈肅單。及承聖敎。以不帶喝隷。徑詣臺廳。俯垂誨責。至勤問備。臣誠滿心慙恧。靡所容措。臺官前導。故例則然。而但知門鑰之已下。外人莫通。不念院隷之未隨。臺體自損。臣之昏謬顚錯之失。於是乎益著矣。其何敢一刻晏然於臺次乎。請命遞斥臣職。答曰。勿辭。退待物論。
정조 9년
敎黃海監司嚴思晩書。王若曰。八路分治。國家所以必重岳牧。四方宣力。人臣所以不擇險夷。寧使獨賢於薇垣。肆庸特簡於藩臬。惟卿。簪纓華閥。珪璋令姿。持身以謹厚寬和。實是乃父肖子。居官則淸素恬約。允矣名祖有孫。置唐館顧問之班。文華夙蔚。任虞廷出納之職。眷遇冞深。口碑播一島之謠。蓋茂績實。著均賑。腰金擢貳卿之秩。而寵典豈足酬勞。睠彼海西名區。展也我東重鎭。疆域近接於畿甸。其勢若咽喉輔車。殷富竝埒於箕都。厥土産鹽魚銅鐵。燕軺絡繹於孔路。供億難支。唐舶出沒於近洋。憂虞未弛。蓋是任不輕而重。顧今日非卿伊誰。玆授卿。以黃海道觀察使兼兵馬水軍節度使巡察使海州牧使。卿其俯竭良猷。祗服寵命。恩威竝濟。三考之黜陟唯明。撫摩得宜。卄州之生靈是恤。凡厥裁稟。自有典章。於戱。挹淸聖立懦之風。望薇峀而寄想。莅先卿行部之地。睠棠舍而興懷。須體敷心之溫音。益殫方面之丕責。故玆敎示。想宜知悉。弘文館修撰知製敎兪漢敬製進
정조 9년
判府事金熤箚曰。伏以。臣有區區私懇。冒昧敢達。臣之父母墳山。在近坰之地。塋域草創。墓貌未完。纔經今夏澇水。將有改修之役。役雖不巨。事合愼重。而臣兄年老氣綴。强策末由。臣若不往。則監董無人。只將委之役丁。胡亂卒事而已。情私悶迫。當復如何。曾以省墓之行。卽日當還。則無敢仰瀆。私自往返之意。筵席陳懇。幸蒙恩許。而至於經宿歷日之時。有不可擅便行止。儻蒙聖慈。曲垂鑑憐。特許數日之暇。俾得以依卽日往返之例。無煩請由。從便去來。則可以克完墓事。獲伸至情。玆敢猥入文字。仰干體諒之恩瀆擾之罪。不勝隕越。取進止。答曰。省箚具悉卿懇。卿其依所請往省。仍傳曰。此批答。遣史官。傳諭于金判府事。
정조 9년
左議政洪樂性箚曰。伏以。三公之職。董率百僚。而贊理庶事。一國之政。小大緊漫。罔不由焉。其一日不可不備也審矣。況可以一日無乎哉。念臣獨任半載瘝闕之歎。已不勝言。而病委床笫。漫無省覺。今又三朔于玆矣。中書之堂。寂若無人。而徒作臣養病之坊。臣心之惶悶憂迫。姑不暇論。而其於公務之廢閣。朝體之虧損。當如何哉。狗馬賤疾之狀。雖不敢每每煩陳。仰瀆崇聽。而一病支離。進退無常。衰齡敗氣。甦完杳然。形肉之凘脫。奄成癃老。蔘朮之陳腐。難責補益。轉動之際。尙爾須人。跬步之間。末由自致。以此症狀。赴朝視事。實無其期。玆敢不避瀆擾。疾聲哀籲。伏乞聖明。念重任之不可久曠。察臣言之亶爲國事。劃卽枚卜賢德。備位鼎席。使國體尊重。而廟務整治。仍命遞臣職名。許臣長暇。俾得專意醫藥。安分調治。以尋生路。公私不勝萬幸。至於御醫之至于今鎭日往來。恩出常格。事未前有。感祝之極。繼切惶隕。伏願亟命還寢。毋使恩禮屑越焉。取進止。答曰。省箚具悉卿懇。愼度漸臻差復。爲卿甚幸。卿其安心。益加愼攝。竢間卽起視事。仍傳曰。此批答。遣史官。傳諭于左議政。
정조 9년
乙巳八月初四日辰時。上御重熙堂。禮房承旨入侍時。右承旨鄭東浚。記事官金孝建金鳳顯李崑秀。以次進伏訖。上命書傳敎曰。右承旨聞有實𧏮。許遞。又命書榻敎曰。承旨前望單子入之。待下批牌招察任。上曰。承旨以徐龍輔出牌。仍命退。承史以次退出。
정조 9년
乙巳八月初四日巳時。上御春塘臺。左副承旨入侍時。左副承旨徐龍輔。假注書李敬五。記事官李崑秀尹行任。以次進伏訖。上命入直壯勇衛武藝廳講藝入內。司僕調馬。炊飯以饋。上曰。此古所謂禁旅常常肄習。卽安不忘危之意。爾等不可不知。命右承旨入侍。賤臣承命出。與右承旨李祖承偕入進伏。上曰。省記。誰也。祖承曰。姑未停當矣。祖承曰。藥房提調持湯劑來待閤外矣。上曰。自差備入之。仍命退。諸臣以次退出。
정조 9년
乙巳八月初四日酉時。上御重熙堂。坐直承旨入侍時。右承旨李祖承。假注書李敬五。記事官金鳳顯李崑秀。以次進伏訖。上命讀公事。祖承讀奏訖。命書判府事金熤。左議政洪樂性箚批。仍命退。承史以次退出。
정조 9년
行都承旨沈豐之坐。左承旨李亨元坐。右承旨李祖承坐。左副承旨徐龍輔坐。右副承旨柳焵坐直。同副承旨李祖源坐直。注書金孝建仕一員未差。假注書李敬五仕直。事變假注書鄭冣行仕。
정조 9년
李亨元啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 9년
李亨元啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 9년
柳焵啓曰。守令署經事命下。而憲府則旣已署經。諫院則大司諫未差。司諫李身晦在外。獻納鄭萬始牌不進傳旨未下。正言成種仁引避退待。只有正言鄭致淳一人。無以備員署經。何以爲之。敢稟。傳曰。兩司在外及未肅拜人。竝許遞。與未差之代。前望單子入之。待下批。牌招署經。
정조 9년
兩司前望單子入之。大司憲李聖圭。大司諫朴天行。執義李敬一。掌令李鼎運。司諫洪宗藎。獻納趙濟魯落點。
정조 9년
傳于李祖源曰。雨勢如此。補土及鋪石役事。姑爲停止。待快晴始役。今日則堂上以下牌將休息。自明日始役事。卽爲分付役處。
정조 9년
承旨前望單子入之。沈豐之柳焵落點。
정조 9년
傳于李祖源曰。新除授玉堂。待下批牌招察任。
정조 9년
徐龍輔啓曰。新除授承旨柳焵。方在罷散中。何以爲之。敢稟。傳曰。敍用。
정조 9년
申驥顯改差。代以鄭冣行爲事變假注書。
정조 9년
傳于李祖源曰。俄見草記。以明日復命爲言。今日之雨。工役似或未就。晩後有開霽之意。已放之役軍。不必還聚。明日從容爲之。再明日復命事。分付。
정조 9년
以京畿監司狀啓。朔膳所封生鮮。參半。代封事。傳于李祖源曰。廚院所捧。亦令一體。代捧。
정조 9년
以洪忠監司狀啓。有旨祗受事。傳于柳焵曰。觀此狀本。祗受有旨字句。多有誤書處。必是政院成帖時。不能照檢之致。當該承旨推考。原狀啓還下送。使之改修正上送。
정조 9년
傳于李祖源曰。全羅道京試官成種仁。時帶臺職。許遞。今日政差出。
정조 9년
傳于李祖源曰。監試初試試期。只隔旬餘。北道掌試之人辭朝。豈可如是遷就。況於該曹草記。有申飭之命。則尤何敢乃爾。北評事沈樂洙。使之明日辭朝。
정조 9년
傳于李祖源曰。侍從堂下違牌坐罷人。竝敍用。
정조 9년
傳于李祖源曰。人定前入來。四更已過。守令望筒。尙不書入。此等銓官。前所未見。吏曹參議黃昇源禁推。
정조 9년
有政。吏批。判書鄭尙淳疏批未下。參判未差。參議黃昇源進。同副承旨李祖源進。啓曰。判書鄭尙淳疏批未下。參判未差。小臣獨政未安。何以爲之。敢稟。傳曰。只出緊任。以成種仁爲修撰。徐龍輔爲兼輔德。李度默爲禮曹參議。李敬養爲大司成。趙鎭明爲平市令。李翼晉爲全羅左道京試官。李泰永爲洪忠左道京試官。
정조 9년
有政。兵批。判書趙時俊病。參判金尙集式暇。參議柳誼入直進。參知李夔病。右副承旨柳焵進。副護軍李身晦盧廷良柳河源李師曾。副司直李致中李秉模鄭宇淳林錫喆曺遠振安聖彬鄭東浚閔台爀洪秉瓚曺允大。副司果崔垣李彦祜。副司正吳載衍。
정조 9년
傳于李祖源曰。吏曹參議越捧三等。
정조 9년
李亨元。以兵曹言啓曰。弘化門守門將韓世孟有頉。代吳德弘改付標受點矣。連爲催促。使之入番。而初不在家。推尋不得。門鑰已下。替直無路。身帶實職。任自出他。莫重闕內入直。若是稽滯。事之可駭。莫此爲甚。守門將吳德弘。拿問嚴處。原單子更爲付標以入。何如。傳曰。趁門限。未及入來。則元單子微稟後。付標還入受點爲可。而不此之爲草記措語。只以付標何如爲辭。致使守門將一窠空番者。兵曹事。極爲駭然。該房以此意問啓。吳德弘事出番人之出他。原非可罪之端。分揀。可也。
정조 9년
兵曹口傳政事。副司果鄭萬始李翼晉。